Et fodboldmål i Sindal hjalp politiet med at fange en mandlig spritbilist på flugt.

En 70-årig mandlig spritbilist forsøgte natten til søndag at flygte fra politiet, men flugten gik ikke helt, som manden havde planlagt. Han endte nemlig med at køre direkte ind i et fodboldmål. Politiet fik lørdag nat klokken 01.52 en anmeldelse om, at en stor bil nær Sindal kørte meget usikkert. Politiet kørte herefter hen til bilen, men da de nærmede sig, satte bilen lige pludselig afsted med hjulspin. Bilen fortsatte herefter gennem Sindal. Under sin flugt fra politiet valgte manden at køre ind på et sportsanlæg, hvor han pludselig begyndte at køre i cirkler rundt på græsset. Herefter sluttede legen så også, men det var ikke politiet, der endte med at fange manden. Den 70-årige kørte nemlig direkte ind i nettet på et fodboldmål, hvorefter politiet anholdt manden og sigtede ham for spirituskørsel.